*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 27ης Σεπτεμβρίου 1990

σχετικά με τα προσωρινά μέτρα που εφαρμόζονται μετά από την ενοποίηση της Γερμανίας και αφορούν την οδηγία 71/118/ΕΟΚ του Συμβουλίου σχετικά με τα υγειονομικά προβλήματα στον τομέα των συναλλαγών νωπών κρεάτων πουλερικών

(90/484/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2684/90 του Συμβουλίου της 17ης Σεπτεμβρίου 1990 σχετικά με τα προσωρινά μέτρα που εφαρμόζονται μετά την ενοποίηση της Γερμανίας και πριν από τη θέσπιση μεταβατικών μέτρων που πρέπει να ληφθούν από το Συμβούλιο είτε σε συνεργασία, είτε κατόπιν διαβουλεύσεων με το Ευρωπαϊκό Κοινοβούλιο (1), και ιδίως το άρθρο 3,

Εκτιμώντας:

ότι η οδηγία 71/118/ΕΟΚ του Συμβουλίου της 15ης Φεβρουαρίου 1971 σχετικά με τα υγειονομικά προβλήματα στον τομέα των συναλλαγών νωπών κρεάτων πουλερικών (2) καθορίζει τους υγειονομικούς κανόνες που εφαρμόζονται στις συναλλαγές κρεάτων πουλερικών·

ότι, στην παρούσα κατάσταση, δεν είναι δυνατή η άμεση εφαρμογή στο έδαφος της πρώην Λαϊκής Δημοκρατίας της Γερμανίας ορισμένων διατάξεων της οδηγίας 71/118/ΕΟΚ που αφορούν τα σφαγεία και τα εργαστήρια τεμαχισμού·

ότι οι αρχές της Ομοσπονδιακής Δημοκρατίας της Γερμανίας έχουν αναλάβει την υποχρέωση να εφαρμόσουν τα εθνικά μέτρα που είναι αναγκαία για να εγγυηθούν την αποτελεσματική εφαρμογή της παρούσας απόφασης·

ότι τα μέτρα που έχουν θεσπισθεί με την παρούσα απόφαση εφαρμόζονται με την επιφύλαξη των τροποποιήσεων που προκύπτουν από τις αποφάσεις του Συμβουλίου σχετικά με τις προτάσεις της Επιτροπής που υποβλήθηκαν την 21η Αυγούστου 1990·

ότι η επιτροπή ad hoc που προβλέπεται στο άρθρο 4 της οδηγίας 90/476/ΕΟΚ του Συμβουλίου σχετικά με τα προσωρινά μέτρα που εφαρμόζονται μετά από την ενοποίηση της Γερμανίας και πριν από τη θέσπιση μεταβατικών μέτρων, που πρέπει να ληφθούν από το Συμβούλιο σε συνεργασία με το Ευρωπαϊκό Κοινοβούλιο (3), δεν διατύπωσε γνώμη εντός της προθεσμίας που καθορίστηκε από τον πρόεδρό της,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Επιτρέπεται στην Ομοσπονδιακή Δημοκρατία της Γερμανίας να διατηρήσει στο έδαφος της πρώην Λαϊκής Δημοκρατίας της Γερμανίας ρύθμιση που παρεκκλίνει από τις κάτωθι διατάξεις της οδηγίας 71/118/ΕΟΚ:

- άρθρο 3 παράγραφος 1 σημείο Α στοιχεία α) και ε),

- άρθρο 3 παράγραφος 1 σημείο Α στοιχείο γ) όσον αφορά τις απαιτήσεις που αναφέρονται στο παράρτημα Ι, κεφάλαιο V αριθ. 28α έως 28β,

- άρθρο 3 παράγραφος 1 σημείο Β στοιχείο α),

- άρθρο 3 παράγραφος 1 σημείο Β στοιχείο ε) όσον αφορά τις απαιτήσεις που αναφέρονται στο σημείο Α στοιχείο ε).

2. Η παραγωγή των επιχειρήσεων που αναφέρονται στην παρούσα απόφαση πρέπει να αφορά αποκλειστικά την κατανάλωση στην επικράτεια της πρώην Λαϊκής Δημοκρατίας της Γερμανίας.

3. Οι επιχειρήσεις που αναφέρονται στην παρούσα απόφαση καταγράφονται σε ειδικό κατάλογο με ειδικό αριθμό κτηνιατρικής εγκρίσεως που δεν πρέπει να συγχέεται με τον αριθμό εγκρίσεως που προβλέπεται για τις ενδοκοινοτικές συναλλαγές κατά την έννοια του άρθρου 5 παράγραφος 1 της οδηγίας 71/118/ΕΟΚ.

Άρθρο 2

Η παρούσα απόφαση εφαρμόζεται από την ημερομηνία της ενοποιήσεως της Γερμανίας μέχρι την έναρξη της ισχύος, στο γεωργικό τομέα, της οδηγίας σχετικά με τα μεταβατικά μέτρα και τις προσαρμογές των οδηγιών που απαιτούνται στο φυτοϋγειονομικό τομέα, στον τομέα των σπόρων προς σπορά και στον τομέα της ζωικής διατροφής, καθώς και στην κτηνιατρική και ζωοτεχνική νομοθεσία, λόγω της ενσωματώσεως των εδαφών της πρώην Λαϊκής Δημοκρατίας της Γερμανίας στην Κοινότητα, της οποίας η πρόταση υποβλήθηκε στις 21 Αυγούστου 1990. Ωστόσο εφαρμόζεται το αργότερο μέχρι τις 31 Δεκεμβρίου 1990.

Άρθρο 3

Η παρούσα απόφαση απευθύνεται στα κράτ μέλη.

Βρυξέλλες, 27 Σεπτεμβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 263 της 26. 9. 1990, σ. 1.

(2) ΕΕ αριθ. L 55 της 8. 3. 1971, σ. 23.

(3) ΕΕ αριθ. L 266 της 28. 9. 1990, σ. 1.